REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravnu

07 Broj: 06-2/458-21

12. novembar 2021. godine

B e o g r a d

**Z A P I S N I K**

**25. SEDNICE ODBORA ZA PRAVOSUĐE, DRŽAVNU UPRAVU**

**I LOKALNU SAMOUPRAVU, ODRŽANE 09. NOVEMBRA 2021. GODINE**

 Sednica je počela u 9,00 časova.

Sednicom je predsedavao Vladimir Đukanović, predsednik Odbora.

 Sednici su prisustvovali članovi Odbora: Velibor Milojčić, doc. dr Mihailo Jokić, Nebojša Pavlović, Nenad Baroš, Đorđe Dabić, Daniel Đivanović, Toma Fila i Sanja Jefić Branković.

Sednici je prisustvovala i: Marijan Rističević, zamenik člana Đorđa Komlenskog, Vesna Krišanov, zamenik člana Biljane Pantić Pilje i Nenad Krstić zamenik člana Jelene Žarić Kovačević.

 Sednici nisu prisustvovali članovi Odbora: Sanja Lakić, dr Aleksandar Martinović, Dejan Kesar,Dragan M. Marković i Vladan Zagrađanin niti njihovi zamenici.

Sednici je prisustvovala i: Snežana Bjelogrlić, izborni član Visokog saveta sudstva iz reda sudija.

 Predsednik Odbora je stavio na glasanje, a članovi i zamenici članova Odbora su **jednoglasno** utvrdili sledeći

 D n e v n i r e d:

1. Razmatranje Predloga odluke o izboru predsednika sudova, koji je podneo Visoki savet sudstva (broj 119-1836/21 od 20. oktobra 2021. godine);
2. Razmatranje Predloga odluke o izboru sudije koji se prvi put bira na sudijsku funkciju, koji je podneo Visoki savet sudstva (broj 119-1835/21 od 20. oktobra 2021. godine).

**PRVA TAČKA –** Razmatranje Predloga odluke o izboru predsednika sudova, koji je podneo Visoki savet sudstva (broj 119-1836/21 od 20. oktobra 2021. godine).

**Snežana Bjelogrlić** je u uvodnom izlaganju upoznala prisutne o sprovedenom postupku u vezi sa predlaganjem kandidata za izbor predsednika sudova koji je sproveo Visoki savet sudstva.

Predsednik Odbora je otvorio raspravu u vezi sa ovom tačkom dnevnog reda u kojoj su učestvovali Toma Fila, doc. dr Mihailo Jokić, Marijan Rističević i Snežana Bjelogrlić.

 **Toma Fila** je zatražio pojašnjenje od predstavnika Visokog saveta sudstva zbog čega za predsednika Osnovnog suda u Kruševcu nije predložen kandidat iz Kruševca.

 **Doc. dr Mihailo Jokić** je izneo stav da bi odlučujući kriterijum za izbor budućih kandidata za sudije koje se prvi put biraju na sudijsku funkciju trebalo da bude testiranje u pisanoj formi iz oblasti struke.

 **Snežana Bjelogrlić** se zahvalila poslaniku Jokiću na sugestiji i istakla da Visoki savet sudstva svakako ima plan da u narednom periodu analizira postojeće Pravilnike kojima je propisan postupak za predlaganje kandidata za sudije koji se prvi put biraju na sudijsku funkciju.

 **Marijan Rističević** je izneo saznanja da je

potrebno pokrenuti postupak za razrešenje pojedinih sudija, i zapitao predstavnika Visokog saveta sudstva zašto se takvi postupcu ne sprovode, s obzirom da su, po njegovom mišljenju, pojedine sudske presude nezakonite.

 **Snežana Bjelogrlić** je istakla da su preude koje se donose u Republici Srbiji zakonite. Napomenula je da Zakon o sudijama predviđa proceduru za inicciranje predloga za razrešenje sudije kao i sam postupak razrešenja.

 Kako se niko više nije javio za reč, predsednik Odbora je zaključio raspravu i predložio da Odbor konstatuje da je Visoki savet sudstva podneo Predlog odluke o izboru predsednika sudova kao ovlašćeni predlagač u skladu sa članom 71. stav 1. Zakona o sudijama i članom 201. Poslovnika Narodne skupštine, te da predloži Narodnoj skupštini da prihvati Predlog odluke o izboru predsednika suda za Osnovni sud u Kruševcu, Osnovni sud u Majdanpeku, Osnovni sud u Novom Pazaru i Prekršajni sud u Lazarevcu.

Članovi i zamenici članova Odbora su **jednoglasno** prihvatili navedeni predlog.

Predsedavajući je stavio na glasanje predlog da za izvestioca Odbora bude određen Đorđe Dabić.

Članovi i zamenici članova Odbora su **jednoglasno** prihvatili navedeni predlog.

**DRUGA TAČKA –** Razmatranje Predloga odluke o izboru sudije koji se prvi put bira na sudijsku funkciju, koji je podneo Visoki savet sudstva (broj 119-1835/21 od 20. oktobra 2021. godine).

**Snežana Bjelogrlić** je u uvodnom izlaganju upoznala prisutne sa postupkom koji je Visoki saet sudstva sproveo prilikom izbora kandidata za sudije koje se prvi put biraju na sudijsku funkciju.

 Predsednik Odbora je otvorio raspravu u vezi sa ovom tačkom dnevnog reda u kojoj su učestvovali Toma Fila i Nenad Krstić.

**Toma Fila** je rekao da smatra da nije dobro da izabrani kandidat za sudiju ne živi u istom mestu u kome i radi, što je slučaj sa kandidatom koji je predložen za sudiju u Prekršajnom sudu u Preševu, s obzirom da sudije treba da budu uvažavane u sredini u kojoj žive i rade.

 **Nenad Krstić** je rekao da je Preševo specifična sredina, kao i da kandidata lično poznaje i smatra da je dobar pravnik.

 Kako se niko više nije javio za reč, predsednik Odbora je zaključio raspravu i predložio da Odbor konstatuje da je Visoki savet sudstva podneo Predlog odluke za izbor sudije koji se prvi put bira na sudijsku funkciju kao ovlašćeni predlagač u skladu sa članom 51. Zakona o sudijama, te da predloži Narodnoj skupštini da prihvati Predlog odluke o izboru sudije koji se prvi put bira na sudijsku funkciju za Prekršajni sud u Preševu.

Članovi i zamenici članova Odbora su **jednoglasno** prihvatili navedeni predlog.

Predsednik Odbora je predložio da za izvestioca Odbora na sednici Narodne skupštine bude određen Đorđe Dabić, član Odbora.

Članovi i zamenici članova Odbora su **većinom glasova** prihvatili navedeni predlog.

Sednica je završena u 9,20 časova.

SEKRETAR PREDSEDNIK

Sanja Pecelj Vladimir Đukanović